和李監倉欲遊龍卧山以海風大作不果往
作者：林亦之
朝代：宋

paragraphs: 枉蒙龍卧篇，如睹藤蘿境。
十年招隠士，欲到此山頂。
坐石誦離騷，掬水弄清影。
無人同荷鋤，長愧林下景。
昨者逢李侯，一笑便歡領。
爲言有明月，公事且暫屏。
騎馿學賈島，捫蝨喚王猛。
雙鑣雲外來，斜帽不須整。
夜投招提宿，聽雨寒更永。
論文到昌黎，說詩笑匡鼎。
悶人數日風，何時發深省。